b'\n_START_ARTICLE_\nSenioripiha\n_START_PARAGRAPH_\nSenioripiha on Joensuun keskustassa sijaitseva ik\xc3\xa4ihmisten asumis- ja palvelukeskus. Kyseess\xc3\xa4 on uudentyyppinen hyvinvointikeskus, joka yhdist\xc3\xa4\xc3\xa4 senioreiden asumisen, palvelut, harrastamisen sek\xc3\xa4 tutkimus- ja kehitt\xc3\xa4mistoiminnan. Senioripiha on tarkoitettu sek\xc3\xa4 sen asukkaille ett\xc3\xa4 kaikille joensuulaisille vanhuksille._NEWLINE_Senioripihan palvelupisteest\xc3\xa4 annetaan kaikkiin ik\xc3\xa4ihmisten palveluihin liittyv\xc3\xa4\xc3\xa4 neuvontaa ja ohjausta. Yhdess\xc3\xa4 paikassa on tieto niin yksityisen, kolmannen sektorin kuin kunnankin j\xc3\xa4rjest\xc3\xa4mist\xc3\xa4 vanhuspalveluista. Senioripiha Oy:n toimitusjohtaja on Jukka Masalin._NEWLINE_Kolmen taloa sai syksyll\xc3\xa4 2014 nimikilpailuun perusteella nimet Maija, Matti ja Martta._NEWLINE_Senioripihan sijaitsee entisen paloaseman tontilla, joka on l\xc3\xa4hell\xc3\xa4 Pielisjoen rantaa ja P\xc3\xb6tk\xc3\xa4nnieme\xc3\xa4 ja joka rajoittuu Torikatuun ja Rantakatuun. Paloaseman toiminta loppui vuonna 2008, ja sen j\xc3\xa4lkeen rakennuksissa toimi asunnottomien y\xc3\xb6maja. Senioripihan rakentaminen alkoi 2012. _NEWLINE_Hankkeesta k\xc3\xa4ytettiin alun perin nimityst\xc3\xa4 Hoivapuisto. Yksi vaihtoehtoehto sijoituspaikaksi oli aivan ydinkeskustassa Rantakadun, Torikadun ja Suvantokadun rajoittamassa korttelissa, mutta se osoittautui ahtaaksi paikaksi keskukselle.\n_START_SECTION_\nValmistumisaikataulu\n_START_PARAGRAPH_\nSenioripihan ensimm\xc3\xa4isess\xc3\xa4 vaiheessa valmistui 55 itsen\xc3\xa4isen asumisen vuokra-asuntoa ja 20 pienryhm\xc3\xa4kotiasuntoa. Ensimm\xc3\xa4iset asukkaat muuttivat Maija-taloon 1.4.2014._NEWLINE_Asuntojen koko on 38\xe2\x80\x9350,5 neli\xc3\xb6t\xc3\xa4. Talossa on my\xc3\xb6s muun muassa Respectan apuv\xc3\xa4linemyym\xc3\xa4l\xc3\xa4._NEWLINE_Toisessa vaiheessa kev\xc3\xa4\xc3\xa4ll\xc3\xa4 2015 valmistuu 80 tehostetun hoivan asuntoa Matti-taloon . T\xc3\xa4ll\xc3\xb6in valmistuu ravintola asukkaille, kuntosali, p\xc3\xa4iv\xc3\xa4toiminnan, muistihuollon, kotihoidon ja sosiaalipalveluiden tiloja sek\xc3\xa4 harrastustiloja._NEWLINE_Kolmanteen Martta-taloon rakennetaan vuokra- ja vapaarahoitteisia asuntoja.'